Man verkrag glo vier maande oue babaŉ 54-jarige man wat daarvan beskuldig word dat hy ŉ vier maande oue baba verkrag het, het Dinsdag in die Parow-streekshof verskyn. Die saak is tot 29 Augustus uitgestel aangesien die landdros siek is. Die Cape Argus berig dat die baba se ma haar op 19 Oktober in die man se sorg gelos het terwyl sy uitgegaan het. ŉ Verkeersbeampte wat in dieselfde kompleks bly het glo gehoor hoe die baba aanhoudend huil en gaan ondersoek instel. Die beampte het glo vir sowat 10 minute aan die deur geklop. Toe die man uiteindelik die deur oopgemaak het, het hy aan die beampte gesê dat hy geslaap het. Die baba was in ŉ kombers toegedraai. Die ma het glo onraad vermoed toe sy die baba se doek omgeruil en bloed gesien het. Die baba is ondersoek en daar is bevind dat sy verkrag is.